久雨
作者：孔平仲
朝代：宋

paragraphs: 一日三日雨，雨中有青天。
未能舒靉靆，何苦弄潺湲。
卷海長風裏，傾河白日邊。
泥鳴萬丸躍，瓦破百繩穿。
鳥雀深依舍，蛟龍痛着鞭。
醉陰昏翠巘，走濁亂青川。
急灑隨奔電，餘霏倚斷烟。
興居愁濕熱，行步阻流泉。
閔僕衣爲障，看兒板作船。
稍移茶近火，更使带添綿。
僻陋無人迹，幽閒足晝眠。
夢回聞點滴，垂晚興蕭然。